CELEX: 52022PC0307
Language: sl
Date: 2022-06-17
Title: Predlog SKLEP SVETA o podpisu, v imenu Evropske unije, in začasni uporabi Sporazuma med Evropsko unijo in Ukrajino o cestnem prevozu blaga

EVROPSKA KOMISIJA
            Bruselj, 17.6.2022
            COM(2022) 307 final
            2022/0199(NLE)
            
            Predlog
            SKLEP SVETA
            o podpisu, v imenu Evropske unije, in začasni uporabi Sporazuma med Evropsko unijo in Ukrajino o cestnem prevozu blaga
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Po ruski vojni agresiji zoper Ukrajino je prevoz blaga iz Ukrajine postal zelo težaven. Ruske vojaške sile so blokirale ali uničile pomembne prometne poti za prevoz blaga prek Črnega morja, ukrajinski zračni prostor pa je zaprt za civilni promet. Železniško omrežje se trenutno prednostno uporablja za prevoz potnikov in beguncev, vendar je še vedno zelo izpostavljeno ruskim bombnim napadom. 
            
            
               Cestni prevoz blaga med Evropsko unijo in Ukrajino trenutno urejata dva glavna mehanizma, in sicer dvostranski prometni sporazumi med državami članicami in Ukrajino ter dovoljenja, izdana v okviru večstranskega sistema kvot Evropske konference ministrov za promet (ECMT) v okviru Mednarodnega prometnega foruma. Oba mehanizma določata kvote za cestne prevoznike iz EU in Ukrajine, kar zadeva tranzit in dvostransko trgovino.
            
            
               Cestni promet velja za eno od glavnih alternativ, ki Ukrajini omogočajo izvoz njenih proizvodov, vključno z žiti. To bi podprlo ukrajinsko gospodarstvo, vendar bi bilo ključnega pomena tudi za druga gospodarstva, saj je izvoz ukrajinskih proizvodov, kot so žita, gorivo, živila in drugo blago, čedalje bolj potreben zaradi vse večje zaskrbljenosti v zvezi s prehransko varnostjo po svetu. Hkrati pa bi uporaba večjega števila cestnih prevozov kot v običajnih razmerah zelo verjetno presegla kvote, ki so določene v dvostranskih sporazumih med državami članicami in Ukrajino ter dodeljene prek ECMT v okviru Mednarodnega prometnega foruma. 
            
            
               Ta sporazum o cestnem prevozu med Evropsko unijo in Ukrajino bi zato nadomestil obstoječe dvostranske prometne sporazume med državami članicami in Ukrajino ter prevoznikom olajšal uporabo alternativnega cestnega prevoza, saj bi bili dvostranski prevozi in tranzit med pogodbenicama liberalizirani.  
            
            
               Poleg tega po začetku ruske vojne agresije zoper Ukrajino številni ukrajinski vozniki ne morejo več slediti upravnim postopkom v zvezi z vozniškimi dokumenti, kot so vloge za mednarodno vozniško dovoljenje ali izdaja novih dokumentov v primeru izgubljenih ali ukradenih dokumentov. Ta sporazum bo pogodbenicama omogočil obravnavanje teh vprašanj v izjemnih okoliščinah. V tem smislu je pomembno določiti ukrepe, ki voznike izvzemajo iz zahteve po predložitvi mednarodnega vozniškega dovoljenja, priznavajo odločitve Ukrajine za podaljšanje veljavnosti vozniških dokumentov ter lajšajo izmenjavo informacij med pristojnimi organi obeh pogodbenic z namenom boja proti goljufijam in ponarejanju vozniških dokumentov. 
            
            
               Zato je primerno podpisati sporazum o liberalizaciji cestnega prevoza blaga med Evropsko unijo in Ukrajino v zvezi z dvostranskimi prevozi in tranzitom, ki vsebuje posebne klavzule glede vozniških dovoljenj. Ta sporazum bi moral biti časovno omejen, vendar z možnostjo podaljšanja. 
            
            
               •Skladnost z veljavnimi predpisi s področja zadevne politike
            
            
               Sporazum je bil predviden tudi v akcijskem načrtu za solidarnostne pasove med EU in Ukrajino
                  1
               , katerega cilj je olajšati izvoz kmetijskih proizvodov iz Ukrajine in dvostransko trgovino z EU. Ta akcijski načrt izraža zavezo Evropske unije, da bo podprla ukrajinsko gospodarstvo in gospodarsko okrevanje ter prispevala k stabilizaciji svetovnih živilskih trgov in izboljšanju svetovne prehranske varnosti. 
            
            
               •Skladnost z drugimi politikami Unije
            
            
               
                  Ta sporazum je skladen s sedanjo politiko EU na področju zunanjih odnosov z Ukrajino. Ukrajinska vlada je tak sporazum zahtevala kot nujen ukrep.
               
               
                  Sporazum o cestnem prevozu blaga z Ukrajino bi bil tudi v skladu s Pridružitvenim sporazumom, ki sta ga Evropska unija in Ukrajina podpisali 27. junija 2014
                     2
                  , saj člen 136 navedenega sporazuma predvideva morebitne prihodnje posebne cestne sporazume za zagotovitev usklajenega razvoja in postopne liberalizacije prevoza med pogodbenicama.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 91 v povezavi s členom 218(5) Pogodbe o delovanju Evropske unije (PDEU).
               
            
            
               •Subsidiarnost (za neizključno pristojnost) 
            
            
               
                   Ni relevantno. 
               
            
         
         
            
               •Sorazmernost
            
            
               
                  Sporazum je najučinkovitejši instrument za krepitev odnosov med EU in Ukrajino na področju cestnega prometa, saj odpravlja obstoječe omejitve, ki jih nalagajo sistemi kvot in dovoljenj.
               
               
                  Ta sporazum organom držav članic in prometnemu sektorju ne nalaga dodatnega upravnega ali finančnega bremena v primerjavi s sedanjim stanjem. Ravno nasprotno, zmanjšal bo upravno breme tako za prometni sektor kot za države članice. Zlasti bo odpravil potrebo po dovoljenjih za prevoz za navedene kategorije prevoznih pravic (tranzitne in dvostranske pravice) za cestne prevoznike iz EU in s tem zmanjšal breme za prometni sektor EU, pa tudi za organe držav članic glede upravnih formalnosti, povezanih z izdajo in tiskanjem tovrstnih dovoljenj. 
               
            
            
               •Izbira instrumenta
            
            
               
                  Mednarodni sporazum.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Ni relevantno. 
               
            
            
               •Posvetovanja z deležniki
            
            
               
                  Ni relevantno.
               
            
            
               •Zbiranje in uporaba strokovnih mnenj
            
            
               
                  Ni relevantno.
               
            
            
               •Ocena učinka
            
            
               
                  Ni relevantno.
               
            
            
               •Primernost in poenostavitev ureditve
            
            
               
                  Ni relevantno.
               
            
            
               •Temeljne pravice
            
            
               
                  Ni relevantno.
               
            
            
               4.PRORAČUNSKE POSLEDICE
            
            
               
                  Predlog ne vpliva na proračun Unije.
               
            
         
         
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  V členih 6 in 7 tega sporazuma je določen mehanizem pregleda, da se ocenita potreba po njegovem podaljšanju in trajanje podaljšanja. V ta namen člen 6(2) in člen 7(2) določata, da se skupni odbor skliče najpozneje tri mesece pred prenehanjem veljavnosti Sporazuma. 
               
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               S členom 1 se odobri podpis Sporazuma v imenu Evropske unije s pridržkom njegove sklenitve.
            
            
               Člen 2 zahteva, da Generalni sekretariat Sveta podeli polna pooblastila za podpis Sporazuma s pridržkom njegove sklenitve osebi ali osebam, ki jih določi Komisija.
            
            
               Člen 3 določa začasno uporabo v skladu s členom 13 Sporazuma.
            
            
               
                  Člen 4 določa začetek veljavnosti predlaganega sklepa.
               
            
            
            
               2022/0199 (NLE)
            
            
               Predlog
            
            
               SKLEP SVETA
            
            
               o podpisu, v imenu Evropske unije, in začasni uporabi Sporazuma med Evropsko unijo in Ukrajino o cestnem prevozu blaga
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 91 v povezavi s členom 218(5) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Svet je 2. junija 2022 odobril začetek pogajanj z Ukrajino o Sporazumu med Evropsko unijo in Ukrajino o cestnem prevozu blaga (v nadaljnjem besedilu: Sporazum).
            
         
         
            
               (2)Pogajanja so bila uspešno zaključena 14. junija 2022.
            
            
               (3)Glede na velike motnje v prometnem sektorju v Ukrajini, ki jih je povzročila ruska vojna agresija, je treba poiskati alternativne cestne poti, ki bi jih Ukrajina lahko uporabila za izvoz zalog žita, goriva, živil in drugega ustreznega blaga. 
            
            
               (4)Ker dovoljenja, izdana v okviru večstranskega sistema kvot Evropske konference ministrov za promet (ECMT) v okviru Mednarodnega prometnega foruma, in obstoječi dvostranski sporazumi z Ukrajino ukrajinskim cestnim prevoznikom blaga ne omogočajo potrebne prožnosti za povečanje in vnaprejšnje načrtovanje dejavnosti prek Evropske unije in z njo, je ključnega pomena, da se cestni prevoz blaga liberalizira za dvostranske prevoze in tranzit. 
            
            
               (5)Ruska vojna agresija zoper Ukrajino je omejila možnost za številne ukrajinske voznike, da bi sledili upravnim postopkom v zvezi z vozniškimi dokumenti, kot so vloge za mednarodno vozniško dovoljenje ali izdaja novih dokumentov v primeru izgubljenih ali ukradenih dokumentov. Zato je pomembno obravnavati te izjemne okoliščine z določitvijo posebnih ukrepov, ki voznike izvzemajo iz zahteve po predložitvi mednarodnega vozniškega dovoljenja, priznavajo odločitve Ukrajine za podaljšanje veljavnosti vozniških dokumentov ter lajšajo izmenjavo informacij med pristojnimi organi obeh pogodbenic z namenom boja proti goljufijam in ponarejanju vozniških dokumentov. 
            
            
               (6)Zato bi bilo treba ta časovno omejeni sporazum z možnostjo podaljšanja nujno podpisati v imenu Evropske unije s pridržkom njegove poznejše sklenitve.
            
            
               (7)Da bi se koristni učinki tega sporazuma na prevoz blaga lahko čim prej udejanjili ter da bi se omogočil izvoz ukrajinskih proizvodov, zlasti žit, bi bilo treba Sporazum začasno uporabljati v skladu s členom 13 Sporazuma –
            
            
               SPREJEL NASLEDNJI SKLEP: 
            
            
               Člen 1
            
            
               Podpis Sporazuma med Evropsko unijo in Ukrajino o cestnem prevozu blaga se odobri v imenu Evropske unije s pridržkom sklenitve navedenega sporazuma.
            
            
               Besedilo Sporazuma je kot Priloga 1 priloženo temu sklepu.
            
            
               Člen 2
            
            
               Generalni sekretariat Sveta podeli polna pooblastila za podpis Sporazuma s pridržkom njegove sklenitve osebi ali osebam, ki jih določi Komisija.
            
            
            
               Člen 3
            
            
               Sporazum se v skladu s členom 13 sporazuma začasno uporablja od dneva podpisa do začetka veljavnosti.
            
            
               Člen 4
            
            
               Ta sklep začne veljati na dan sprejetja.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        COM(2022) 217 final.
               
               
                  
                     (2)
                  
                        Sporazum o pridružitvi med Evropsko unijo in njenimi državami članicami na eni strani ter Ukrajino na drugi strani (UL L 161, 29.5.2014, str. 3).
               
            
      
    ---documentbreak--- 
      
         
               EVROPSKA KOMISIJA
            Bruselj, 17.6.2022
            COM(2022) 307 final
            
            PRILOGA
            k
            Sklepu Sveta
            o podpisu, v imenu Evropske unije, in začasni uporabi Sporazuma med Evropsko unijo in Ukrajino o cestnem prevozu blaga
            
               
         
         
            
               PRILOGA
            
            
            
            
            
            
            
            
               SPORAZUM 
               MED EVROPSKO UNIJO 
               IN UKRAJINO 
               O CESTNEM PREVOZU BLAGA
            
            
                
            
            
               EVROPSKA UNIJA, v nadaljnjem besedilu tudi „Unija“,
            
            
               na eni strani
            
            
               in
            
            
               UKRAJINA
            
            
               na drugi strani,
            
            
               v nadaljnjem besedilu posamično „pogodbenica“ oziroma skupaj „pogodbenici“, STA SE – 
            
            
            
               1.OB PRIZNAVANJU velikih motenj, s katerimi se sooča prometni sektor v Ukrajini po ruski vojni agresiji zoper Ukrajino,
            
            
               2.OB PRIZNAVANJU, da tradicionalne prometne poti v regiji niso dostopne ter da je nujno treba zaščititi dobavne verige in prehransko varnost z uporabo alternativnih poti po cesti, zlasti za prevoz žita, goriva, živil in drugega blaga iz Ukrajine v Unijo,
            
            
               3.V ŽELJI, da se podpreta ukrajinska družba in gospodarstvo, tako da se cestnim prevoznikom blaga iz Unije in Ukrajine omogoči opravljanje prevozov blaga na ozemlje Ukrajine in prek njega v Unijo ter obratno, kadar je to potrebno,
            
         
         
            
               4.OB UGOTOVITVI, da sedanji sistem, ki temelji na omejenem številu dovoljenj držav članic, ukrajinskim cestnim prevoznikom blaga ne omogoča potrebne prožnosti za povečanje obsega poslovanja prek Unije in z njo,
            
            
               5.ODLOČENI, da v prihodnosti zagotovita, da pogoji dostopa do trga pri cestnem prevozu blaga med pogodbenicama, ki so trenutno na voljo cestnim prevoznikom s sedežem v kateri koli od pogodbenic, v nobenem primeru ne bodo bolj omejevalni v primerjavi z obstoječim stanjem,
            
            
               6.ODLOČENI pomagati ukrajinskemu gospodarstvu z liberalizacijo tranzitnih in dvostranskih mednarodnih prevozov med Unijo in Ukrajino, da se omogoči potreben prevoz blaga ter da se obema pogodbenicama zagotovijo enake vzajemne pravice za opravljanje tranzitnih in dvostranskih mednarodnih prevozov med navedenima ozemljema,
            
            
               7.OB UGOTOVITVI, da člen 136 Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Pridružitveni sporazum) določa usklajeno in postopno liberalizacijo prevoza med pogodbenicama ter določa, da je treba pogoje v ta namen urediti s posebnimi sporazumi o cestnem prevozu,
            
            
               8.V ŽELJI, da za določbe tega sporazuma velja poglavje o reševanju sporov iz Pridružitvenega sporazuma,
            
            
               9.V ŽELJI, da se podprejo ukrajinski vozniki ter olajša uporaba njihovih spretnosti in znanja z ustvarjanjem pogojev, ki bi jim omogočili nadaljnjo uporabo obstoječih ukrajinskih vozniških dovoljenj in spričeval o strokovni usposobljenosti,
            
            
               10.OB PRIZNAVANJU, da ni mogoče predvideti trajanja učinka ruske vojne agresije na prometni sektor in infrastrukturo v Ukrajini, zaradi česar se pogodbenici najpozneje tri mesece pred iztekom veljavnosti tega sporazuma posvetujeta v okviru skupnega odbora, da bi ocenili potrebo po njegovi obnovitvi,
            
            
               11.OB PRIZNAVANJU, da bo Evropski sporazum o delu posadk na vozilih, ki opravljajo mednarodne cestne prevoze (AETR), zagotovil, da prevozi iz tega sporazuma spoštujejo delovne pogoje voznikov, pošteno konkurenco in ne ogrožajo varnosti v cestnem prometu –
            
            
            
               DOGOVORILI O NASLEDNJEM: 
            
            
            
               Člen 1 
               Cilji 
            
            
               (1)Cilj tega sporazuma je začasno olajšati cestni prevoz blaga med ozemljema Evropske unije in Ukrajine ter prek njiju z dodelitvijo dodatnih pravic do tranzita in prevoza blaga med pogodbenicama prevoznikom s sedežem v eni od pogodbenic zaradi posledic ruske vojne agresije zoper Ukrajino in znatnih motenj, ki jih ta povzroča vsem načinom prevoza v državi. 
            
            
            
               (2)Ta sporazum vključuje tudi ukrepe za lažje priznavanje vozniških dokumentov.
            
            
            
               (3)Ta sporazum se ne razlaga tako, kot da bi bile njegove posledice zmanjšanje ali drugačna poostritev pogojev za dostop do trga storitev mednarodnega cestnega prevoza med pogodbenicama v primerjavi s stanjem na dan pred začetkom veljavnosti tega sporazuma.
            
            
            
               Člen 2
            
            
               Področje uporabe
            
         
         
            
               (1)Ta sporazum se uporablja za tranzit in mednarodni cestni prevoz blaga med pogodbenicama za najem ali plačilo in ne posega v uporabo pravil, določenih z večstranskim sistemom kvot Evropske konference ministrov za promet v okviru Mednarodnega prometnega foruma. Cestni prevoz blaga znotraj države članice Evropske unije ali med državami članicami Evropske unije ne spada na področje uporabe tega sporazuma. Ta sporazum ne zajema tranzita prek ozemlja druge pogodbenice za prevoz blaga med tretjimi državami.
            
            
            
               (2)Ta sporazum vsebuje tudi nekatere posebne določbe v zvezi z vozniškimi dokumenti.
            
            
            
               Člen 3
            
            
               Opredelitev pojmov
            
            
            
               V tem sporazumu se uporabljajo naslednje opredelitve pojmov: 
            
            
            
               (1)„pogodbenica, v kateri je sedež“, pomeni pogodbenico, kjer ima sedež cestni prevoznik blaga; 
            
            
            
               (2)„cestni prevoznik blaga“ pomeni vsako fizično ali pravno osebo, ki se ukvarja s prevozom blaga s komercialnim namenom in ima sedež v pogodbenici v skladu s pravom te pogodbenice ter jo je ista pogodbenica pooblastila za opravljanje mednarodnega prevoza blaga z motornimi vozili ali kombinacijami vozil za najem ali plačilo;
            
            
            
               (3)„vozilo“ pomeni motorno vozilo, registrirano v eni od pogodbenic, ali spojeno kombinacijo vozil, od katerih je vsaj motorno vozilo registrirano v eni od pogodbenic, in se uporablja izključno za prevoz blaga;
            
            
            
               (4)„tranzit“ pomeni gibanje vozil brez natovarjanja ali raztovarjanja blaga na ozemlju pogodbenice, ki ga opravi cestni prevoznik blaga s sedežem v drugi pogodbenici;
            
            
            
               (5)„dvostranski mednarodni prevoz“ pomeni vožnje z naloženim vozilom z ozemlja pogodbenice, v kateri je sedež, na ozemlje druge pogodbenice in obratno, s tranzitom ali brez tranzita prek ozemlja tretje države;
            
            
            
               (6)„vozniški dokumenti“ pomeni nacionalno vozniško dovoljenje, kot je vozniško dovoljenje, ki dokazuje pogoje, pod katerimi lahko voznik vozi v skladu z zakonodajo pogodbenice, ki je dokument izdala, ali spričevalo o strokovni usposobljenosti, izkaznico o vozniških kvalifikacijah ali kateri koli drug uradni dokument, ki dokazuje, da ima njegov imetnik ustrezne kvalifikacije in usposobljenost, ki se v skladu z zakonodajo pogodbenice, ki je dokument izdala, zahtevajo za opravljanje dejavnosti vožnje pod podobnimi pogoji, kot so določeni v členu 1 Direktive 2003/59/ES
                  1
               .  
               
         
         
            
               
                  Člen 4
               
               
                  Dostop do storitev cestnega prevoza
               
               
            
            
               Cestni prevozniki blaga lahko opravljajo naslednje cestne prevoze blaga:
            
            
            
               (a)vožnje z naloženim vozilom, pri katerih sta kraj odhoda in kraj prihoda na ozemlju dveh različnih pogodbenic, s tranzitom ali brez tranzita prek ozemlja tretje države;
            
            
               (b)vožnje z naloženim vozilom z ozemlja pogodbenice, v kateri je sedež, na ozemlje iste pogodbenice s tranzitom prek ozemlja druge pogodbenice;
            
            
               (c)vožnje z naloženim vozilom na ozemlje ali z ozemlja pogodbenice, v kateri je sedež, v tretjo državo s tranzitom prek ozemlja druge pogodbenice;
            
            
               (d)prazne vožnje z vozilom v povezavi z vožnjami iz točk (a), (b) in (c). 
            
            
            
            
            
               
                  Člen 5
               
               
                  Vozniški dokumenti
               
               
            
            
               (1)V okviru področja uporabe tega sporazuma in za celotno obdobje njegove veljavnosti vsaka pogodbenica imetnike vozniških dovoljenj, ki jih je izdala druga pogodbenica, izvzame iz zahteve po mednarodnem vozniškem dovoljenju, kot je opredeljeno v konvencijah o cestnem prometu, podpisanih v Ženevi leta 1949 in na Dunaju leta 1968. 
            
            
               (2)Ukrajina Evropsko unijo in njene države članice obvesti o vseh ukrepih, sprejetih po 23. februarju 2022 za podaljšanje veljavnosti vozniških dokumentov, ki jih je izdala.
            
            
               (3)Pogodbenici sodelujeta pri preprečevanju goljufij in ponarejanja vozniških dokumentov ter boju proti njim. V ta namen in brez poseganja v ustrezna pravila o varstvu osebnih podatkov pristojni organi Ukrajine zagotovijo ustrezne informacije pristojnim organom Evropske unije in njenih držav članic prek spletnega portala, ki ga upravljajo pristojni organi Ukrajine, ali s pridobivanjem podatkov iz elektronskih vozniških dovoljenj, ki jih je izdala Ukrajina v skladu s svojo zakonodajo.
            
            
            
               Če pristojni organi Evropske unije in njenih držav članic nimajo dostopa do ustreznih informacij z ustreznimi elektronskimi sredstvi, pristojni organi Ukrajine pristojnim organom Evropske unije in njenih držav članic ustrezne informacije zagotovijo na kateri koli drug ustrezen način.
            
         
         
            
               Člen 6
            
            
               Trajanje
            
            
            
               (1)Ta sporazum se uporablja do 30. junija 2023.  
            
            
            
               (2)Najpozneje tri mesece pred prenehanjem veljavnosti Sporazuma se pogodbenici posvetujeta, da bi ocenili potrebo po njegovem podaljšanju. V ta namen se pogodbenici posvetujeta v okviru skupnega odbora iz člena 7(2).
            
            
            
            
               Člen 7
            
            
               Skupni odbor
            
            
            
               (1)Ustanovi se skupni odbor. Ta nadzira in spremlja uporabo in izvajanje tega sporazuma ter redno pregleduje delovanje tega sporazuma v smeri uresničevanja njegovih ciljev. 
            
            
            
               (2)Skupni odbor se skliče na zahtevo enega od sopredsedujočih. Prav tako se sestane najpozneje tri mesece pred prenehanjem veljavnosti Sporazuma, da oceni in odloči, ali je potrebno podaljšanje tega sporazuma v skladu s členom 6(2). Skupni odbor v skladu z odstavkom 5 tega člena po potrebi sprejme odločitev o takem podaljšanju, vključno z njegovim trajanjem. 
            
            
            
               (3)Skupni odbor sestavljajo predstavniki pogodbenic. Predstavniki držav članic Evropske unije se lahko sej skupnega odbora udeležujejo kot opazovalci.
            
            
            
               (4)Skupnemu odboru izmenično predsedujeta predstavnik Evropske unije in predstavnik Ukrajine.
            
            
            
               (5)Skupni odbor odločitve sprejema s soglasjem med pogodbenicama. Odločitve so zavezujoče za pogodbenici, ki sprejmeta vse potrebne ukrepe za njihovo izvajanje. 
            
         
         
            
            
               (6)Skupni odbor sprejme svoj poslovnik.
            
            
            
            
            
            
            
            
            
               Člen 8
            
            
               Reševanje sporov
                  2
               
            
            
            
               V primeru spora med pogodbenicama v zvezi z razlago in uporabo tega sporazuma se smiselno uporabljajo določbe poglavja 14 naslova IV Pridružitvenega sporazuma. 
            
            
            
               Člen 9
            
            
               Izpolnjevanje obveznosti
            
            
            
               (1)Vsaka pogodbenica je v celoti odgovorna za upoštevanje vseh določb iz tega sporazuma.
            
            
            
               (2)Vsaka pogodbenica zagotovi, da se sprejmejo vsi potrebni ukrepi za uveljavitev določb tega sporazuma, vključno z njihovim upoštevanjem na vseh ravneh upravljanja in s strani nosilcev javnih pooblastil. Vsaka pogodbenica ravna v dobri veri, da zagotovi doseganje ciljev iz tega sporazuma.
            
         
         
            
            
               (3)Ta sporazum je sporazum v smislu člena 479(5) Pridružitvenega sporazuma. Pogodbenica lahko sprejme ustrezne ukrepe v zvezi s tem sporazumom v primeru posebej resne in znatne kršitve katere koli obveznosti, ki so v členu 2 Pridružitvenega sporazuma opisane kot bistveni elementi, kar pomeni grožnjo mednarodnemu miru in varnosti ter zahteva takojšnje ukrepanje. Taki ustrezni ukrepi se sprejmejo v skladu s členom 478 Pridružitvenega sporazuma.
            
            
            
               Člen 10
            
            
               Zaščitni ukrepi
            
            
            
               (1)Vsaka pogodbenica lahko sprejme ustrezne zaščitne ukrepe, če meni, da prevozi, ki jih opravljajo cestni prevozniki blaga druge pogodbenice, ogrožajo varnost v cestnem prometu. Zaščitni ukrepi se sprejmejo ob popolnem spoštovanju mednarodnega prava, so sorazmerni ter po obsegu in trajanju ne smejo preseči okvira, ki je nujno potreben za odpravo takega stanja ali ohranitev ravnovesja tega sporazuma. Prednost imajo ukrepi, ki najmanj ovirajo delovanje tega sporazuma.
            
            
            
               (2)Zadevna pogodbenica pred začetkom posvetovanj o sprejetih ukrepih uradno obvesti drugo pogodbenico in zagotovi vse ustrezne informacije.
            
            
            
               (3)Pogodbenici takoj začneta posvetovanja v skupnem odboru, da bi našli obojestransko sprejemljivo rešitev.
            
            
            
               (4)Vsak ukrep, sprejet v skladu s pogoji iz tega člena, se začasno prekine, takoj ko pogodbenica v kršitvi ponovno ravna v skladu z določbami tega sporazuma ali ko grožnja za varnost v cestnem prometu preneha obstajati.
            
            
            
               Člen 11
            
            
               Teritorialna uporaba
            
            
            
               Ta sporazum se uporablja na eni strani na ozemlju, na katerem se uporabljata Pogodba o Evropski uniji in Pogodba o delovanju Evropske unije in v skladu s pogoji iz navedenih pogodb, ter na drugi strani na celotnem ozemlju Ukrajine znotraj njenih mednarodno priznanih meja.
            
            
               Njegova uporaba je začasno odložena na območjih, ki niso pod dejanskim nadzorom ukrajinske vlade.
            
            
         
         
            
               Člen 12
            
            
               Odpoved sporazuma
            
            
            
               (1)Vsaka pogodbenica lahko kadar koli po diplomatski poti pisno obvesti drugo pogodbenico o svoji odločitvi, da odpove ta sporazum. Sporazum preneha veljati dva tedna po takem uradnem obvestilu, razen če pogodbenica priglasiteljica navede poznejši datum za začetek veljavnosti takega uradnega obvestila. V slednjem primeru datum ne sme biti več kot dva meseca po datumu uradnega obvestila. 
            
            
            
               (2)Cestnim prevoznikom blaga, katerih vozilo je ob izteku veljavnosti tega sporazuma na ozemlju druge pogodbenice, se dovoli tranzit prek ozemlja navedene pogodbenice, da se vrnejo na ozemlje pogodbenice, v kateri imajo sedež. 
            
            
            
               (3)Pojasniti je treba, da datum uradnega obvestila iz odstavka 1 pomeni datum, ko je uradno obvestilo predloženo drugi pogodbenici. 
            
            
            
               (4)Prenehanje veljavnosti v skladu s členom 6 ali odpoved tega sporazuma v skladu z odstavkom 1 tega člena zgoraj ne omejujeta pogojev za dostop do trga storitev cestnega prevoza med pogodbenicama v primerjavi s stanjem na dan pred začetkom veljavnosti tega sporazuma. V ta namen in v odsotnosti naknadnega sporazuma med pogodbenicama se pravice do dostopa do trga, določene v dvostranskih sporazumih med državami članicami Evropske unije in Ukrajino na ta dan, ponovno uporabljajo od datuma prenehanja veljavnosti ali odpovedi tega sporazuma. 
            
            
            
               Člen 13
            
            
               Začetek veljavnosti in začasna uporaba
            
            
            
               (1)Pogodbenici ta sporazum ratificirata ali odobrita v skladu s svojimi postopki. Ta sporazum začne veljati na dan, ko pogodbenici druga drugo uradno obvestita o zaključku svojih notranjih pravnih postopkov, potrebnih v ta namen. 
            
            
               (2)Ne glede na odstavek 1 se Unija in Ukrajina strinjata, da se ta sporazum začasno uporablja od dneva njegovega podpisa. 
            
            
            
               (3)Za namene zadevnih določb tega sporazuma se v skladu z odstavkom 2 tega člena kakršno koli sklicevanje na „datum začetka veljavnosti tega sporazuma“ razume kot „datum, od katerega se ta sporazum začasno uporablja“.
            
            
            
               Sestavljeno v angleškem, bolgarskem, češkem, danskem, estonskem, finskem, francoskem, grškem, hrvaškem, irskem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in ukrajinskem jeziku, pri čemer je vsako od teh besedil enako verodostojno.
            
         
         
            
            
               V POTRDITEV NAVEDENEGA so spodaj podpisani pooblaščenci, ki so za to ustrezno pooblaščeni, podpisali ta sporazum.
            
            
            
               V Lyonu, dne … leta ...
            
            
            
                  Za Evropsko unijo
            
            
            
                  Za Ukrajino
            
         
         
            
                  
                     (1)
                  
                        Direktiva 2003/59/ES Evropskega parlamenta in Sveta z dne 15. julija 2003 o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov, o spremembi Uredbe Sveta (EGS) št. 3820/85 in Direktive Sveta št. 91/439/EGS ter o razveljavitvi Direktive Sveta 76/914/EGS (UL L 226, 10.9.2003, str. 4).
               
               
                  
                     (2)
                  
                        V izogib dvomom se niti ta člen niti ta sporazum ne razlagata tako, kot da podeljujeta pravice ali nalagata obveznosti, na katere se je mogoče neposredno sklicevati pred nacionalnimi sodišči pogodbenic.